ดูแลราคาน้ำมันดีเซล ไม่ให้แตะระดับเกิน 30 บาทต่อลิตร
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เปิดเผยผลการประชุมคณะกรรมการบริหารนโยบายพลังาน หรือ กบง. ว่า ที่ประชุมได้หามาตรการระยะสั้นเพื่อรับมือกับสถานการณ์ราคาเชื้อเพลิงในตลาดโลกที่ปรับขึ้น โดยเฉพาะราคาน้ำมันในขณะนี้ปรับขึ้นมาอยู่ที่ 76 เหรียญสหรัฐต่อบาร์เรล ส่งผลให้ราคาน้ำมันดีเซลในประเทศปรับขึ้นแตะระดับ 30 บาทต่อลิตร โดยราคาดีเซลบี 7 ล่าสุดอยู่ที่ 31.29 บาทต่อลิตร ซึ่งเป็นระดับเพดานราคาที่กระทรวงพลังงานจะต้องเร่งหามาตรการดูแลราคาให้อยู่ในเกณฑ์ เพื่อไม่ให้กระทบกับประชาชนที่มีการใช้ดีเซลมากกว่า 10 ล้านคันในประเทศ โดยที่ประชุม กบง.มีมติเห็นชอบออกมาตรการระยะสั้นคือ ให้ปรับลดสัดส่วนชนิดน้ำมันดีเซลจากบี 10 และ บี 7 โดยให้เหลือการจำหน่ายตามสถานีบริการน้ำมันต่างๆ เพียงดีเซล บี 6 และบี 20 เป็นการชั่วคราว ซึ่งให้กรมธุรกิจพลังงานออกประกาศลักษณะน้ำมันและประกาศลงในราชกิจจานุเบกษาต่อไป คาดจะมีผลบังคับใช้ตั้งแต่วันที่ 11-31 ตุลาคม 2564  ลดการเก็บเงินเข้ากองทุนน้ำมันเชื้อเพลิง จากเดิมเก็บดีเซลบี 7 จาก 1 บาท ปรับลดเหลือ 1 สตางค์ต่อลิตรและลดค่าการตลาดดีเซลหมุนเร็วธรรมดา จากเดิมมีค่าเฉลี่ย 1.80 บาทต่อลิตร เหลือ 1.40 บาทต่อลิตร ซึ่งจะมีผลบังคับใช้ตั้งแต่วันพรุ่งนี้ถึงสิ้นเดือนตุลาคม 2564 คาดจะทำให้ราคาบี 7 ปรับลดเหลือต่ำกว่า 30 บาทต่อลิตรได้ เมื่อดำเนินการตามมาตรการข้างต้น เชื่อว่าจะทำให้ราคาน้ำมันดีเซลบี 6 อยู่ที่ประมาณ 28.29 บาทต่อลิตร ใกล้เคียงกับราคาบี 20 แต่หากราคาน้ำมันในตลาดโลกยังขยับขึ้นอีก ได้เตรียมใช้กลไกลของกองทุนน้ำมันเชื้อเพลิงเข้ามาช่วยอีกแรง ไม่ให้เกิน 30 บาทต่อลิตร เพื่อให้ราคาอยู่ที่ประมาณ 28 บาทต่อลิตรได้จนถึงสิ้นเดือนตุลาคม 2564  และจะมีการติดตามสถานการณ์ราคาน้ำมันอย่างใกล้ชิด เพื่อออกมาตรการฉุกเฉินเข้ามาช่วยเหลือเพิ่มเติมสำหรับสถานะกองทุนน้ำมันเชื้อเพลิงล่าสุด อยู่ที่ประมาณ 11,000 ล้านบาท คาดว่าจะนำเงินจากกองทุนใช้ตามมาตรการดูแลราคาดีเซลระยะสั้นประมาณ 3 พันล้านบาทในสิ้นเดือนตุลาคมนี้ หลังจากนั้น จะดำเนินการขอใช้วงเงินช่วยเหลือจาก พ.ร.ก.เงินกู้เพื่อช่วยเหลือตามมาตรการโควิด-19 ดูแลบรรเทาความช่วยเหลือประชาชนแทน เช่น การตรึงราคาแก๊สแอลพีจีภาคครัวเรือน ถังขนาด 15 กิโลกรัมจนถึงสิ้นเดือนมกราคม 2565 ที่มีการใช้เงินจากกองทุนน้ำมันเชื้อเพลิงประมาณ 1,400 ล้านบาทต่อเดือน การพิจารณาดูแลค่าไฟฟ้า เป็นต้น คาดว่าการขอใช้เงินตาม พ.ร.ก. เงินกู้ได้ไม่เกิน 2 หมื่นล้านบาท แต่หากสถานการณ์ยืดเยื้อมีความจำเป็นต้องกู้ ก็สามารถขอขยายเพดานการกู้เงินได้ตามความจำเป็นและเหมาะสม ซึ่งการกู้เงินจะบรรจุไว้ในแผนบริหารหนี้สาธารณะ